Ο  **Γιάννης Κυριαζής**  είναι παλαίμαχος Έλληνας ποδοσφαιριστής που αγωνίστηκε τις δεκαετίες ’60 και ’70 ως αμυντικός και αμυντικός μέσος. Είχε πάνω από 200 συμμετοχές στην Α΄ Εθνική κυρίως με τoν Πανιώνιο και υπήρξε διεθνής με τις εθνικές Ελπίδων και Ενόπλων. Είχε επίσης περισσότερες από 80 συμετοχές και στη Β΄ Εθνική.

Ποδοσφαιριστής
--------------

Ο Γιάννης Κυριαζής γεννήθηκε στην Καλλιθέα και ξεκίνησε την ποδοσφαιρική του καριέρα στον Ηρακλή Καλλιθέας. Αγωνιζόταν στο κέντρο της άμυνας αλλά και ως αμυντικό χαφ. Το 1966 εντάχθηκε στο δυναμικό του Πανιωνίου, στον οποίο αγωνίστηκε επί έξι σεζόν. Ήταν μέλος της σπουδαίας ομάδας του Πανιωνίου που έφτασε ως τον τελικό του Κυπέλλου Ελλάδος το 1967, έπαιξε στο Κύπελλο Διεθνών Εκθέσεων το 1969 και τερμάτισε στη δεύτερη θέση του πρωταθλήματος Α΄ Εθνικής το 1970-71 πίσω από την ΑΕΚ και μπροστά από τον ΠΑΟ, φιναλίστ τότε του Κυπέλλου Πρωταθλητριών. Το ίδιο έτος κατέκτησε με το σύλλογό του το Βαλκανικό Κύπελλο και την επόμενη σεζόν 1971-72 αγωνίστηκε στο Κύπελλο ΟΥΕΦΑ.

Το 1972 πήγε στην Καλαμάτα με την οποία υποβιβάστηκε και αγωνίστηκε στη Β΄ Εθνική την επόμενη σεζόν, όπου πήρε τον τίτλο και την άνοδο. Το 1974 μεταγράφηκε στο Αιγάλεω, με τη φανέλα του οποίου αγωνίστηκε για μια χρονιά και για τελευταία φορά στο πρωτάθλημα της Α΄ Εθνικής. Το 1975 μεταγράφηκε στην Προοδευτική, με τη φανέλα της οποίας αγωνίστηκε για δυο χρονιές στην Β΄ Εθνική και το 1977 μεταγράφηκε στον Γ.Σ. Καλλιθέα, όπου αγωνίστηκε για μια χρονιά στην Β΄ Εθνική, προτού τερματίσει την ποδοσφαιρική του σταδιοδρομία.

Ποδοσφαιριστής υπήρξε και ο αδερφός του Στέφανος, ο οποίος αγωνιζόταν στη θέση του τερματοφύλακα.

Στις Εθνικές ομάδες
-------------------

Το 1968 ήταν μέλος της πρώτης Εθνικής ομάδας Ελπίδων που συγκροτήθηκε με παίκτες, τότε, ως 23 ετών, η οποία μετείχε στο Βαλκανικό κύπελλο στη Θεσσαλονίκη. Αγωνίστηκε σε δύο ματς: στις 4 Σεπτεμβρίου, στο εναρκτήριο ματς με την Τουρκία (σκορ 0-0) και στον δεύτερο αγώνα με τη Ρουμανία (σκορ 2-3). Έπαιξε άλλη μια φορά με την εθνική ελπίδων, στις 28 Μαΐου 1969, σε φιλικό αγώνα εκτός έδρας επί του Ισραήλ (σκορ: 1-3).

Το ίδιο έτος κατέκτησε το Παγκόσμιο Κύπελλο Ποδοσφαίρου Ενόπλων 1968 με την εθνική ενόπλων. Με την εθνική ενόπλων αγωνίστηκε και το 1972 στην προκριματική φάση για το Παγκόσμιο Κύπελλο Ποδοσφαίρου Ενόπλων 1972 αλλά δεν κλήθηκε στην τελική φάση.

Καριέρα
-------

| Χρονιές | Σύλλογος | Πρωτάθλημα | Συμμετοχές | Γκολ |
| --- | --- | --- | --- | --- |
| ως το 1966 | Ηρακλής Καλλιθέας | Πρωταθλήματα Ε.Π.Σ. Αθηνών |  |  |
| 1966-67 | Πανιώνιος | Α΄ Εθνική |  |  |
| 1967-68 | Πανιώνιος | Α΄ Εθνική |  |  |
| 1968-69 | Πανιώνιος | Α΄ Εθνική | 27 | 0 |
| 1969-70 | Πανιώνιος | Α΄ Εθνική | 30 | 0 |
| 1970-71 | Πανιώνιος | Α΄ Εθνική | 23 | 0 |
| 1971-72 | Πανιώνιος | Α΄ Εθνική | 30 | 0 |
| 1972-73 | Καλαμάτα | Α΄ Εθνική | 33 | 0 |
| 1973-74 | Καλαμάτα | Β΄ Εθνική |  |  |
| 1974-75 | Α.Ο. Αιγάλεω | Α΄ Εθνική | 19 | 0 |
| 1975-76 | Προοδευτική | Β΄ Εθνική |  |  |
| 1976-77 | Προοδευτική | Β΄ Εθνική |  |  |
| 1977-78 | Γ.Σ. Καλλιθέα | Β΄ Εθνική |  |  |
| **ΣΥΝΟΛΟ** |  | **Α΄ Εθνική** | **232** | **0** |
| **ΣΥΝΟΛΟ** |  | **Β΄ Εθνική** |  |  |
| Χρονιές | Εθνική | Συμμετοχές | Γκολ |
| 1965 | Ελλάδα Ελλάδα (νέων) | 2\* | 0 |
| 1968-1969 | Ελλάδα Ελλάδα (ελπίδων) | 3 | 0 |
| 1968-1972 | Ελλάδα Ελλάδα (ενόπλων) | 3\*\* | 0 |

\*Οι δύο συμμετοχές του αφορούν τους αγώνες με Βουλγαρία (2-3) και Γιουγκοσλαβία (2-1) σε τουρνουά στη Σόφια τον Αύγουστο του 1965. Δεν γνωστές άλλες συμμετοχές.  

\*\*Οι τρεις συμμετοχές αφορούν μόνο το 1968. Δεν γνωστές ακριβώς οι συμμετοχές του στη διοργάνωση του 1972.

Τίτλοι - Διακρίσεις
-------------------

* **Παγκόσμιο Κύπελλο Ποδοσφαίρου Ενόπλων 1968** (1): 1968
* Βαλκανικό Κύπελλο (1): 1971.
* Φιναλίστ Κυπέλλου Ελλάδος: 1967.
* 2η θέση Α΄ Εθνικής: 1970-71.
* Πρωτάθλημα Β΄ Εθνικής: 1974

Σημειώσεις
----------

1. ↑  Δεν συμπεριλαμβάνονται οι συμμετοχές του στο πρωτάθλημα Α΄ Εθνικής τις χρονιές 1966-67 και 1967-68
2. ↑  Δεν συμπεριλαμβάνονται οι συμμετοχές του στο πρωτάθλημα Β΄ Εθνικής τη χρονιά 1973-74

Παραπομπές
----------

1. ↑  *"Κατά το 1975 έγιναν ριζικές αλλαγές στο ποδοσφαιρικό τμήμα. Συγκεκριμένα απέκτησε τους Κυριαζή (Αιγάλεω), Σταθόπουλος (Απόλλωνα)..."*, εφ. Αθλητική Ηχώ, 4/1/1976, σελ. 2

Πηγές
-----

|  |  |
| --- | --- |
| εικονίδιο Ποδόσφαιρο | Πύλη Ποδόσφαιρο |

* Αρχείο RSSSF
* Αρχείο της εφ. "Αθλητική Ηχώ"